Γιάννης Σιμωνίδης

Βιογραφία

Είναι απόφοιτος του Πανεπιστημίου Yale με ΒΑ σε Δραματική Λογοτεχνία, και της Δραματικής Σχολής του Yale με MFA ηθοποιίας και θεατρικής συγγραφής. Έχει διατελέσει Καθηγητής και Πρόεδρος του τμήματος Θεατρολογίας του Πανεπιστημίου Νέας Υόρκης, Διευθυντής του τμήματος Τηλεπικοινωνιών της Αρχιεπισκοπής Αμερικής, Εκτελεστικός Διευθυντής της Ελληνικής Δημόσιας Ραδιοφωνίας – COSMOS-FM – στη Νέα Υόρκη, και είναι ιδρυτής και διευθυντής του Ελληνικού Θεάτρου Νέας Υόρκης, που φέτος συμπληρώνει 32 χρόνια συνεχούς δράσης.

Καριέρα

Στο ενεργητικό του συμπεριλαμβάνονται παραστάσεις έργων του Ευριπίδη, Σοφοκλή, Αριστοφάνη, Σαίξπηρ, Μπρεχτ, Καζαντζάκη, Κορρέ, Καμπανέλλη και άλλων, καθώς και εργα εμπνευσμένα από κείμενα του Ομήρου, Πλάτωνα, Καβάφη, Μακρυγιάννη και Γκόγκολ. Έχει τύχει ενίσχυσης από το Εθνικό Ίδρυμα Προστασίας Τεχνών (National Endowment for the Arts) των ΗΠΑ, τα Υπουργεία Παιδείας, Πολιτισμού και Εξωτερικών της Ελλάδας, τις Νομαρχίες Αθηνών, Πειραιώς και Κυκλάδων, τα Ιδρύματα Ωνάση, Κωστόπουλου, Νιάρχου, Τσάκου, Λεβέντη, Time-Warner, ΙΒΜ, και Mobil. Υπήρξε συμπαραγωγός των εορταστικών εκδηλώσεων για τα 75 χρόνια ζωής του Μίκη Θεοδωράκη στο Lincoln Center της Νέας Υόρκης με τη Συμφωνική Ορχήστρα του Μοντρεάλ. Συνέβαλε ως αφηγητής στα ντοκιμαντέρ Άξιον Εστί και Επιστροφή στην Πατρίδα του Aμερικανικού Δικτύου Τηλεόρασης PBS, και έχει τιμηθεί με το βραβείο Έμμυ από την Αμερικανική Ακαδημία Τηλεοπτικών Τεχνών και Επιστημών για το ντοκιμαντέρ του Φως Έτι Λαμπρόν (A Light Still Bright) με θέμα την Ελληνική κοινότητα της Πόλης και το Οικουμενικό Πατριαρχείο.

Συγγραφή Έργων

Τελευταία έγραψε και σκηνοθέτησε τη «Σμύρνη», θεατρικό ντοκιμαντέρ με μικρασιατική μουσική, το οποίο θα περιοδεύσει διεθνώς το 2013-14, και παρουσίασε την Απολογία του Σωκράτη του Πλάτωνα σε θέατρα, φεστιβάλ, πανεπιστήμια, σχολεία και κοινότητες σε Ηνωμένες Πολιτείες, Αγγλία, Ελλάδα, Κύπρο, Τουρκία, Βουλγαρία, Ουκρανία, Ηνωμένα Αραβικά Εμιράτα, Καναδά, Λουξεμβούργο, Γαλλία, Ουρουγουάη και Μεξικό, στα Ελληνικά και Αγγλικά με υπέρτιτλους σε διάφορες γλώσσες. Το 2013-14 πρόκειται να παρουσιάσει την Απολογία του Σωκράτη ξανά στην Ελλάδα, τις ΗΠΑ, την Αυστραλία, τη Νέα Ζηλανδία, τη Γερμανία και την Αργεντινή με το δημιουργικό τίτλο 'Σωκράτης Τώρα', εμπλουτισμένη με διαδραστική συζήτηση με το κοινό, για τρόπους άμεσης εφαρμογής της σωκρατικής σκέψης και πράξης στην ελληνική και παγκόσμια κρίση.

Σήμερα

Ως ιδρυτικό μέλος του διεθνούς οργανισμού Οι Αναγνώστες του Ομήρου (The Readers of Homer) έχει συμπαρουσιάσει ολονύχτια αναγνώσματα /τραγουδίσματα της Ιλιάδας και της Οδύσσειας, με συμμετοχή του κοινού και με μουσική, χορό και τραγούδι, στη Δασκαλόπετρα της Χίου και στα Ιπποκράτεια της Κώ, στη Βιβλιοθήκη της Αλεξάνδρειας, στο Μουσείο Dahesh και στο 92nd Street Y της Νέας Υόρκης, το Μουσείο Villa Getty στο Λος Άντζελες και στην Τροία, Δήλο, Πύλο, Μάλτα, Σικελία, και Ιθάκη —στα ομηρικά, νέα ελληνικά, αραβικά, αγγλικά, ισπανικά και δεκάδες άλλες γλώσσες. Το 2012 παρουσίασε μαραθώνιο ανάγνωση της Οδύσσειας στο πλαίσιο της πρωτοβουλίας "12 Ωρες για την Ελλάδα" στις Βρυξέλλες και την Ιλιάδα στο πλαίσιο των Ολυμπιακών Αγώνων στο Λονδίνο. Το 2013 αναμένονται αντίστοιχες εκδηλώσεις στην Ελλάδα, τις ΗΠΑ και τη Ρωσία.
Το 2009, Ο Γιάννης Σιμωνίδης τιμήθηκε από την Νομαρχία Αθηνών με τη διάκριση του Πρεσβευτή Ελληνισμού για την πολυετή υπηρεσία του στα Ελληνικά Γράμματα και Τέχνες ανά τον κόσμο. Το 2010, μαζί με μια ομάδα ταλαντούχων νέων, ίδρυσε το Διεθνές Ελληνικό Θέατρο, με σκοπό , όχι μόνο να συμβάλει στη διεύρυνση των συνόρων του Ελληνικού Θεάτρου, αλλά και για να συμβάλλει ενεργά στην πολιτιστική διπλωματία της Ελλάδας, στην πράξη.